Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei

(2021/C 81/14)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1).

COMUNICARE PRIVIND APROBAREA UNEI MODIFICĂRI STANDARD

„MOSCADELLO DI MONTALCINO”

PDO-IT-A1440-AM02

Data comunicării: 10 noiembrie 2020

DESCRIEREA ȘI JUSTIFICAREA MODIFICĂRII APROBATE

1. Termenii pentru tipurile de produse – reformularea textului

Au fost standardizați termenii pentru tipurile de produse cu scopul de a face etichetarea diferitelor tipuri de vinuri cu DOP „Moscadello di Montalcino” mai clară și mai ușor de citit. Soiurile de struguri rămân neschimbate.

Această modificare formală vizează articolele 1 și 2 din caietul de sarcini și nu vizează documentul unic.

2. Descrierea arealului de producție – reformularea textului

A fost descris în detaliu traseul limitei arealului de producție.

Reformularea nu modifică arealul de producție. Cu toate acestea, modificarea a fost necesară în urma fuziunii comunelor Montalcino și San Giovanni d’Asso, care formează în prezent o singură comună cunoscută ca Montalcino.

Într-adevăr, descrierea detaliată a arealului de producție reflectă limita originală a DOP. Evident, aceasta nu include referirea la teritoriul fostei comune San Giovanni d’Asso, care face acum parte din comuna Montalcino în urma fuziunii dintre cele două.

Această modificare vizează articolul 3 din caietul de sarcini. Prin urmare, a fost modificată secțiunea 6 din documentul unic.

3. Cerințe referitoare la teren – actualizări

Se exclude terenul foarte umed de pe fundul văilor. Obiectivul este să se excludă arealele care nu pot îndeplini cerințele de calitate ale denumirii.

Au fost eliminate referirile la cerințele de altitudine și la configurația și originea geologice. Acest fapt se justifică prin schimbările climatice și prin evoluțiile tehnologiei de cartografiere care elimină necesitatea descrierii cerințelor geologice, morfologice și de altitudine pentru terenul de pe care se obțin vinurile „Moscadello di Montalcino”.

În sfârșit, a fost eliminată referirea la măsurile de precauție în legătură cu selectarea atentă a strugurilor, deoarece această practică nu mai este recunoscută la nivel național.

Modificarea care acoperă aceste actualizări, împreună cu celelalte modificări ale formulării de la articolul 4 din caietul de sarcini, nu afectează documentul unic.

4. Recoltarea târzie – modificări ale formulării

În scopuri de consecvență, au fost deplasate dispozițiile caietului de sarcini referitoare la procesul de vinificație de la articolul 6 la articolul 5.

Modificarea nu afectează documentul unic.

5. Modificarea descrierii vinurilor cu dop „Moscadello di Montalcino” – tip Frizzante (petiant)

Tăria alcoolică dobândită minimă în volume pentru vinurile Frizzante (petiante) a crescut de la 4,5 % la 7 % pentru a respecta dispozițiile din partea II a anexei VII la Regulamentul (UE) nr. 1308/2013.

Tipurile de produse acoperite de această denumire sunt enumerate pentru a diferenția caracteristicile analitice și organoleptice specifice ale acestora.

Modificarea vizează articolul 6 din caietul de sarcini și secțiunea 4 din documentul unic.

6. A fost eliminată cerința privind dopurile de plută și a fost prevăzută utilizarea exclusivă a buteliilor de sticlă

Potrivit modificării, se poate utiliza orice dispozitiv de închidere a sticlelor permis în temeiul legislației actuale, cu excepția capsulelor. Această modificare este urmarea evoluțiilor tehnologice referitoare la diferitele tipuri de dopuri pentru sticle care permit păstrarea standardelor de calitate ridicată necesare pentru denumirea „Moscadello di Montalcino”. S-a hotărât că se pot folosi doar butelii de sticlă pentru a furniza cele mai bune condiții pentru păstrarea produsului.

Modificarea vizează articolul 7 din caietul de sarcini și secțiunea 9 din documentul unic.

7. Denumiri – mențiuni suplimentare

A fost interzisă utilizarea mențiunilor care includ „Collezione” (colecție) pentru evitarea mențiunilor suplimentare excesive.

A fost interzisă utilizarea mențiunii „Cascina” (fermă), deoarece nu face parte din tradiția toscană.

A fost permisă utilizarea mențiunii „Vigneto” ca o formă alternativă mențiunii „Vigna” (plantație viticolă), în conformitate cu legislația în vigoare.

Aceste modificări formale vizează articolul 7 din caietul de sarcini și nu vizează documentul unic.

8. Legătura cu arealul geografic – modificarea formală a caietului de sarcini

A fost modificată formularea caietului de sarcini și a documentului unic, iar conținutul lor a fost armonizat.

Aceasta este o modificare formală care nu invalidează legătura menționată la articolul 93 alineatul (1) litera (a) punctul (i) din Regulamentul (UE) nr. 1308/2013.

Modificarea vizează articolul 8 din caietul de sarcini și secțiunea 8 din documentul unic.

DOCUMENT UNIC

1. Denumirea produsului

„Moscadello di Montalcino”

2. Tip de indicație geografică

DOP – Denumire de origine protejată

3. Categoriile de produse vitivinicole

1. Vin

8. Vin petiant

4. Descrierea vinului (vinurilor)

„Moscadello di Montalcino” – tip Tranquillo (liniștit)

Culoare: galben-pai

Miros: caracteristic, delicat, proaspăt și prelungit

Gust: aromat, dulce, armonios, caracteristic pentru soiul Moscato

Tăria alcoolică totală minimă în volume: 10,5 %, din care cel puțin un sfert ar trebui să fie tărie alcoolică potențială

Tăria alcoolică dobândită minimă în volume: 4,5 %

Limita minimă a extractului fără zahăr: 17 grame per litru.

Parametrii analitici care nu sunt indicați în tabelul de mai jos respectă limitele prevăzute de legislația națională și de legislația UE.

Caracteristici analitice generale Tăria alcoolică totală maximă (în % de volum): Tăria alcoolică dobândită minimă (în % de volum): Aciditatea totală minimă: 4,5 grame per litru, exprimată ca acid tartric Aciditatea volatilă maximă (în miliechivalenți per litru): Cantitatea totală maximă de dioxid de sulf (în miligrame per litru):

„Moscadello di Montalcino” – tip Frizzante (petiant)

Spumă: fină și intensă

Culoare: nuanță pală de galben-pai

Miros: caracteristic, delicat, proaspăt și prelungit

Gust: aromat, dulce, armonios, caracteristic pentru soiul Moscato

Tăria alcoolică totală minimă în volume: 10,5 %, din care cel puțin un sfert ar trebui să fie tărie alcoolică potențială

Tăria alcoolică dobândită minimă în volume: 7 %

Limita minimă a extractului fără zahăr: 17 grame per litru.

Parametrii analitici care nu sunt indicați în tabelul de mai jos respectă limitele prevăzute de legislația națională și de legislația UE.

Caracteristici analitice generale Tăria alcoolică totală maximă (în % de volum): Tăria alcoolică dobândită minimă (în % de volum): Aciditatea totală minimă: 4,5 grame per litru, exprimată ca acid tartric Aciditatea volatilă maximă (în miliechivalenți per litru): Cantitatea totală maximă de dioxid de sulf (în miligrame per litru):

„Moscadello di Montalcino” – tip Vendemmia Tardiva (recoltare târzie)

Culoare: de la galben-pai la galben auriu

Miros: caracteristic, delicat și prelungit

Gust: aromat, dulce și armonios

Tăria alcoolică totală minimă în volume: 15 %, din care 11,5 % este tărie alcoolică dobândită în volume și 3,5 % este potențială

Limita minimă a extractului fără zahăr: 24 de grame per litru.

Parametrii analitici care nu sunt indicați în tabelul de mai jos respectă limitele prevăzute de legislația națională și de legislația UE.

Caracteristici analitice generale Tăria alcoolică totală maximă (în % de volum): Tăria alcoolică dobândită minimă (în % de volum): Aciditatea totală minimă: 4 grame per litru, exprimată ca acid tartric Aciditatea volatilă maximă (în miliechivalenți per litru): 25 Cantitatea totală maximă de dioxid de sulf (în miligrame per litru):

5. Practici vitivinicole

(a) Practici oenologice specifice

„Moscadello di Montalcino”, de tipul Vendemmia Tardiva – vinificație

Practică oenologică specifică

Tipul Vendemmia Tardiva de „Moscadello di Montalcino” trebuie să se matureze timp de cel puțin un an, începând cu data de 1 ianuarie a anului ulterior recoltării. Acesta nu trebuie distribuit spre consum înainte de data de 1 ianuarie a celui de-al doilea an de după recoltare. Se interzic toate formele de îmbogățire.

Pe durata învechirii, vinul poate trece printr-o fermentare secundară în butelii care încetinește în lunile mai reci.

(b) Randamente maxime

„Moscadello di Montalcino” – tipurile Tranquillo și Frizzante

10 000 de kilograme de struguri la hectar

„Moscadello di Montalcino” – tipurile Tranquillo și Frizzante

65 de hectolitri la hectar

„Moscadello di Montalcino” – tip Vendemmia Tardiva

5 000 de kilograme de struguri la hectar

„Moscadello di Montalcino” – tip Vendemmia Tardiva

22,5 hectolitri la hectar

6. Arealul geografic delimitat

Arealul de producție a strugurilor din care se poate produce vinul cu DOP „Moscadello di Montalcino” cuprinde o parte din comuna Montalcino. Acesta este delimitat după cum urmează.

Începând de la confluența dintre pârâul Serlate și canalul de scurgere Sala, mergând de la nord la sud, limita merge pe direcția sud-est, traversând drumul local Vodice la punctul cotat 152, urmând cursul șerpuit al pârâului Serlate, cu excepția a patru locuri în care limita „se extinde” la vest de pârâu. În ultimul dintre acestea, limita continuă la o înălțime de aproximativ 150 m deasupra nivelului mării, rămânând mai mult sau mai puțin paralelă cu drumul național Cassia.

La aproximativ 250 m de villa Canapaccia (direcția NNE) și de villa Galluzzo (direcția NNV), la 157 m deasupra nivelului mării și la aproximativ 60 m de punctul cotat 157, limita se îndepărtează de cursul pârâului Serlate și își modifică direcția către ENE urmărind un mic canal de scurgere (înregistrat în baza de date geospațiale regionale din Toscana ca GID 195830; IDRETLR79 TS21273) care începe imediat la vest de drumul care face legătura între villa Finestrina și villa Laugnano. Limita urcă spre nord către sursa canalului de scurgere, ajungând la 207 m deasupra nivelului mării și întâlnind drumul privat care face legătura dintre villa Finestrina și villa Laugnano.

Aici se înclină la un unghi aproape drept și continuă în paralel cu drumul, pe partea vestică, într-o direcție NNE aproximativ 110 m până la câțiva metri înainte de punctul cotat 239,4 unde se întoarce din nou la unghi drept în direcția est. Limita continuă către est aproximativ 250 m și coboară pe direcția ESE de-a lungul unui mic canal de scurgere (un șanț de șiroire care se golește în pârâul Serlate, înregistrat în baza de date geospațiale regionale din Toscana ca GID 195804; IDRETLR79 TS21183) până ce atinge 180 m deasupra nivelului mării.

Continuând la această înălțime într-o direcție NNE, limita ajunge la un alt canal mic de scurgere (care începe imediat la est de villa Laugnano, înregistrat în baza de date geospațiale regionale din Toscana ca GID 195563; IDRETLR79 TS21025) și urmează canalul până la confluența acestuia cu Serlate.

Din acest punct de confluență, limita urmează cursul pârâului Serlate într-o direcție NNE până la punctul cotat 166,6 unde i se alătură un mic canal de scurgere (care începe de la villa Podernuovo și are un curs către vest, fiind înregistrat în baza de date geospațiale regionale din Toscana ca GID 195483; IDRETLR79 TS20950). Limita urmează canalul de scurgere aproximativ 500 m în direcția est, după care se întoarce într-un unghi aproape drept către sud și urcă panta împădurită a dealului pe care se ridică villa La Casella. Continuă în sus de-a lungul liniei de demarcație dintre suprafața împădurită și terenul agricol.

Ajungând în vârful dealului, și, prin urmare, și la drumul dintre La Casella și Podernuovo, limita continuă către villa Torre mergând înspre sud-est, în paralel cu drumul la o distanță de 40 m. Limita se intersectează cu drumul în locul în care acesta se înclină aproximativ 90 de grade sud-est.

De la villa Torre, limita continuă aproximativ 140 m de-a lungul drumului comunal Vergelle care duce la crama Vigna, continuând în direcția SSE între punctele cotate 322,6 și 319,5. Imediat deasupra cramei Vigna, la 319,5 m deasupra nivelului mării, limita coboară zona cultivată într-o pantă lină până la drumul provincial Traversa dei Monti (N. 14) la 260 m deasupra nivelului mării.

Urmează drumul aproximativ 50 m în direcția NNE, după care se întoarce înapoi la un unghi drept în direcția SE pentru a traversa linia de cale ferată Asciano-Monte Antico pentru a ajunge la pârâul Asso. Limita continuă ulterior de-a lungul pârâului într-o direcție NE până ce ajunge la confluența cu canalul de scurgere Banditelli la punctul cotat 241,5.

Continuând pe direcția NE, limita urmează canalul de scurgere aproximativ 300 m și ulterior urcă panta într-o direcție SSE până la 356,1 m deasupra nivelului mării, traversând drumul dintre villa Mirabello și villa Mirabellaccio.

Din acest punct, limita continuă 580 m spre sud până la confluența dintre canalele de scurgere Pagaccina și Borgasso la punctul cotat 258,7.

Din acest punct, continuând în sensul acelor de ceasornic, limita arealului de producție coincide cu limita dintre teritoriul administrativ al comunei Montalcino și teritoriile următoarelor comune: San Quirico d’Orcia, Castiglione d’Orcia, Castel del Piano, Cinigiano, Civitella Paganico, Murlo și Buonconvento, până ce ajunge la confluența dintre pârâul Serlate și canalul de scurgere Sala, mergând de la nord la sud.

7. Soiul (soiurile) de struguri de vin principal(e)

Moscato bianco B. – Moscato

8. Descrierea legăturii (legăturilor)

„Moscadello di Montalcino” DOP

Arealul de producție a vinului „Moscadello di Montalcino” este situat în sud-estul Toscanei, la 40 km sud de orașul Siena. Acesta este un areal deluros, delimitat de văile a trei râuri: Orcia, Asso și Ombrone. Arealul crește în altitudine, de la aproximativ 120 m până la 650 m deasupra nivelului mării. Marea se află la 40 km vest în linie dreaptă. Apeninii, care coboară către centrul Italiei, se află la est.

Clima este mediteraneeană, în principal uscată. Aceasta are și caracteristicile unei clime continentale datorită localizării arealului între mare și Apeninii centrali. Precipitațiile cad în special în lunile de primăvară și de toamnă. Precipitațiile anuale medii sunt de aproximativ 700 de milimetri. Iarna este posibilă ninsoarea la peste 400 m. Mijlocul regiunii deluroase nu este afectat de ceață, îngheț târziu sau de îngheț la sol, iar prezența frecventă a vântului asigură cele mai bune condiții pentru sănătatea plantelor. De-a lungul întregii etape de creștere a plantelor, temperaturile sunt în general blânde, cu multe zile senine, însorite. Aceste condiții sunt ideale pentru asigurarea că strugurii se coc în mod etapizat și complet.

Format în cursul erelor geologice diferite, dealul Montalcino are numeroase tipuri de sol. Printre acestea se numără gresia, în unele locuri amestecată cu calcar, Alberese și galestro, precum și soluri cu texturi variate, uneori cu tendințe nisipoase, alteori cu tendințe argiloase. Solurile calcaroase, cu un conținut de materie organică în general scăzut și relativ lipsite de umiditate, permit soiului Moscato Bianco, precum și celorlalte soiuri de struguri autorizate, să se dezvolte cu o anumită vigoare limitată, și, în consecință, să aibă o producție limitată. Fluxul de aer și numărul de zile însorite permit strugurilor să ajungă la un stadiu perfect de coacere din punct de vedere al sănătății plantelor.

Timp de secole, Montalcino a fost cunoscut ca leagănul vinului Moscadello. Există referințe istorice din secolul al XV-lea. În 1540, scriitorul Pietro Aretino a trimis unui prieten o scrisoare de mulțumire de la Veneția, aducându-i laude pentru darul primit, un „butoi de Moscadello prețios, delicat, rotunjit, ușor, cu acea explozie spumoasă care pare să muște și să lovească și care îți lasă buzele cu dorința unei înghițituri în plus…”

Documentele din arhivele Vaticanului din 1591 arată că Moscadello era produs de dijmașii de pe proprietățile care aparțineau Abației de Sant’Antimo. În primele decenii ale secolului al XVII-lea, Papa Urban al VIII-lea lăuda vinul „pentru vigoarea și gustul acestuia” și „obișnuia să comande acest vin pentru sine și curtenii săi”. În cărțile de călătorii și relatările călătorilor celebri din secolele al XVI-lea, al XVII-lea și chiar și al XVIII-lea, se făceau referiri frecvente laudative la „Moscadello di Montalcino” ca fiind „printre cele mai fine și mai renumite vinuri din Toscana”.

Există un citat celebru din Francesco Redi, doctorul și poetul din Arezzo, un bărbat extrem de cultivat și un cărturar distins. În 1685, acesta a scris „Bacchus în Toscana” în onoarea celor mai bune vinuri din acest terroir, prin care a adus un omagiu plin de bucurie cântărilor bahice din vechea Eladă. Francesco Redi declama în legătură cu „Moscadello di Montalcino”: „Despre fermecătorul/Divin de la natură/Moscadelletto/di Montalcino”.

Există multe relatări istorice ale unor oameni celebri care au atestat valoarea vinului Moscadello. Cel mai important a fost marele poet Ugo Foscolo. În vremea lui în Florența, pe dealul însorit Bellosguardo (1812-1813), în cea mai tumultoasă perioadă din viața acestuia, într-o perioadă de dificultăți economice, fiind înconjurat de antibonapartiști suspectați și paria ai societății literare milaneze, Foscolo și-a găsit alinarea în fața problemelor literare alături de un pahar de „Moscadello di Montalcino”, pe care-l oferea cu mândrie prietenilor săi.

Aspectul vinului Frizzante cu DOP „Moscadello di Montalcino” are o nuanță pală de galben-pai. Culoarea vinului Tranquillo este puțin mai intensă, iar cea a tipului Vendemmia Tardiva prezintă tonuri galbene până la aurii. Din punct de vedere olfactiv, „Moscadello di Montalcino” are aroma caracteristică soiului Moscato, echilibrată și puternică, cu note florale dacă se folosesc struguri stafidiți. Pe cerul gurii, armonia vinului liniștit dulce și aromat este satisfăcătoare într-un mod plăcut. Vinul Frizzante are o spumă proaspătă plăcută, iar tipul Vendemmia Tardiva are o rotunjime plăcută. Vinurile „Moscadello di Montalcino” Tranquillo și Frizzante trebuie consumate tinere, în timp ce tipul Vendemmia Tardiva se poate păstra mai mulți ani.

Acesta este un vin excelent la sfârșitul unei mese, servit în pahare mijlocii la temperaturi între 10-12 °C, constituind un acompaniament plăcut pentru produse de patiserie și deserturi. Acest vin merge foarte bine cu brânza cu mucegai albastru. Se poate folosi, de asemenea, la gătit, ca bază pentru sosuri dulci servite cu feluri de mâncare elegante.

9. Condiții suplimentare esențiale (ambalare, etichetare, alte cerințe)

„Moscadello di Montalcino”

Cadrul juridic:

În legislația națională

Tipul condiției suplimentare:

Îmbutelierea în arealul geografic delimitat

Descrierea condiției:

— Decretul nr. 8/6/2010

— Decretul ministerial 30/11/2011

— Vinificația în arealul delimitat

Vinificația, depozitarea, maturarea în recipiente de lemn, învechirea în sticlă și îmbutelierea trebuie să aibă loc în arealul de producție în conformitate cu caietul de sarcini.

„Moscadello di Montalcino”

Cadrul juridic:

În legislația națională

Tipul condiției suplimentare:

Dispoziții suplimentare privind etichetarea

Descrierea condiției:

Vinurile cu denumire de origine controlată „Moscadello di Montalcino” trebuie să fie distribuite spre consum în butelii de sticlă având una dintre următoarele capacități: 0,375 litri, 0,5 litri, 0,75 litri, 1,5 litri, 3 litri, 5 litri.

Dispozitivele de închidere a sticlelor pot fi oricare dintre tipurile permise în legislația în vigoare, cu excepția capsulelor.

Link către caietul de sarcini al produsului

https://www.politicheagricole.it/flex/cm/pages/ServeBLOB.php/L/IT/IDPagina/16136

(1) JO L 9, 11.1.2019, p. 2.